VDSS Sklep Pdp 600/2022
Sodna praksa Višjega delovnega in socialnega sodišča, 2023-01-05

Oddelek za individualne in kolektivne delovne spore

mag. Tanja Pustovrh Pirnat (preds.), mag. Klavdija Ana Magič (poroč.), Jelka Zorman Bogunovič

stroški izvedenca - odmera izvedenine - izjemno zahtevno izvedensko mnenje - ustno podajanje izvedenskega mnenja

Sodišče je sodni izvedenki v skladu s 3. točko prvega odstavka 41. člena Pravilnika o sodnih izvedencih, sodnih cenilcih in sodnih tolmačih priznalo priglašenih 230,00 EUR za pripravo na ustno podajanje zelo zahtevnega izvida. Pri tem je upoštevalo razloge, zaradi katerih je bilo v sklepu o odmeri nagrade za izdelavo pisnega izvedenskega mnenja pred sodiščem prve stopnje izvedenkino delo ocenjeno celo za izjemno zahtevno (vključen osebni pregled; izjemno obsežen spis; specifična strokovna tematika).

I. Sodni izvedenki: A. A., s. p., izvedeništvo in svetovanje, naslov B., davčna številka: ..., se za ustno podajanje izvedenskega mnenja na obravnavi dne 8. 12. 2022 odmeri plačilo za opravljeno delo v znesku 230,00 EUR.

II. Plačilo zneska iz I. točke izreka sklepa izvrši finančno računovodska služba Delovnega sodišča v Kopru iz sredstev za brezplačno pravno pomoč, tako da ga nakaže na transakcijski račun sodne izvedenke št. ... najkasneje v roku 30 dni po prejemu elektronskega računa, izdanega na podlagi tega sklepa.

III. Sodna izvedenka ni zavezanka za DDV.

1. Sodna izvedenka je na obravnavi pred sodiščem druge stopnje dne 8. 12. 2022 ustno podala izvedensko mnenje. V zvezi s tem je dne 12. 12. 2022 priglasila plačilo za opravljeno delo.

2. Sodišče je sodni izvedenki v skladu s 3. točko prvega odstavka 41. člena Pravilnika o sodnih izvedencih, sodnih cenilcih in sodnih tolmačih (Ur. l. RS, št. 84/2018 in nadaljnji; v nadaljevanju: Pravilnik) priznalo priglašenih 230,00 EUR za pripravo na ustno podajanje zelo zahtevnega izvida. Pri tem je upoštevalo razloge, zaradi katerih je bilo v sklepu o odmeri nagrade za izdelavo pisnega izvedenskega mnenja pred sodiščem prve stopnje (Pd 36/2018 z dne 30. 6. 2021) izvedenkino delo ocenjeno celo za izjemno zahtevno (vključen osebni pregled; izjemno obsežen spis; specifična strokovna tematika).

3. Izvedbo dokaza s sodno izvedenko je predlagala tožeča stranka. Odmerjeni strošek plačila za delo se krije iz sredstev brezplačne pravne pomoči, ki je bila tožeči stranki priznana z odločbo Delovnega sodišča v Kopru, opr. št. BPP 83/2022 z dne 4. 11. 2022. Plačilo se izvede na transakcijski račun sodne izvedenke (četrti odstavek 50. člena Pravilnika).

4. Na podlagi 2. alineje tretjega odstavka 50. člena Pravilnika v zvezi s 32. členom Zakona o izvrševanju proračunov Republike Slovenije za leti 2023 in 2024 (Ur. l. RS, št. 150/2022) bo odmerjeno plačilo za opravljeno delo na račun sodne izvedenke izplačano iz proračuna najkasneje trideseti dan po prejemu elektronskega računa, izdanega v skladu s tem sklepom.

5. Po tretjem odstavku 242. člena v zvezi z drugim odstavkom 249. člena ZPP pritožba zoper ta sklep ne zadrži njegove izvršitve.

Pravilnik o sodnih izvedencih, sodnih cenilcih in sodnih tolmačih (2018) - člen 41, 41/1, 41/1-3, 50, 50/3, 50/3-2, 50/4.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.